User:ShortsUP

ShortsUP: Scurtmetrajele prind viata

DESPRE NOI: ShortsUP este un festival de scurtmetraje care îşi propune să devină cel mai dinamic mediu de expunere a filmelor scurte prin crearea de evenimente lunare, destinate marelui public.

Misiunea ShortsUP este aceea de a creşte vizibilitatea scurtmetrajelor şi, pe termen lung, valoarea acestora. Ideea porneşte de la o constatare simplă: scurtmetrajele, chiar şi cele aclamate şi premiate internaţional, pot fi văzute doar de un public restrâns, de obicei în festivaluri de film ce au loc o dată pe an.

ShortsUP propune o expunere informală a scurtmetrajelor, în spații neconvenționale și cu scenarii creative, în care publicul interacționează fără bariere cu mesajele cinematografice.

FILMELE: Selecţia de filme scurte include, în fiecare lună, producţii premiate, de dată recentă, dar şi filme de arhivă, mai puţin cunoscute, ale marilor regizori ai lumii. Ficţiune, filme-experiment, documentare care au schimbat mentalităţi, animaţii, videoclipuri muzicale şi mai ales o atmosferă de film - pe scurt, ShortsUP.

EXPERIENȚA: Colecţia lunară de filme începe sau se încheie cu un performance muzical sau cu un mix de arte conexe filmului: dans, teatru, instalaţii audio video, recrearea live a coloanei sonore a filmelor sau întâlniri cu regizori şi producători.

Evenimentul din octombrie 2009 a adus sub același acoperiș, în exclusivitate, toate filmele scurte din seria Amintiri din Epoca de Aur (partea 1 și partea a 2-a), în regia lui Cristian Mungiu.

Cei aproape 1000 de cinefili care au venit la eveniment au intrat în atmosfera Epocii de Aur înainte de a se stinge luminile în sală: în timp ce «milițienii» îi organizau pe spectatori încă de la intrare și le dădeau stegulețe roșii, regizorul Cristian Mungiu a coborât dintr-un ARO cu girofar și a salutat publicul, împreună cu câțiva dintre actorii din distribuție: Diana Cavaliotti, Paul Duncă, Viorel Comănici. La finalul celor 3 ore de proiecție, publicul a aplaudat minute în șir. S-au împărtit cravate roșii și cornulețe de casă pe muzica din anii 70 – 80, iar în sala de marmură de la Muzeul Național de Artă Contemporană din Palatul Parlamentului s-a sărit pentru prima dată șotronul. Un cor de “pionieri” a provocat amuzament și a trezit alte amintiri participanților.

Cristian Mungiu, despre ShortsUP: «În România, urmărirea filmelor din mijlocul unei săli pline e un eveniment. Adunarea a mai bine de o mie de spectatori pentru o proiecție de film ține de vise frumoase. Iar ca oamenii ăia să fi ieșit anume din casă pentru filmul tău, în ciuda posomorelii generale ce ne învăluie, e aproape un miracol. Diferența dintre un film văzut într-o sală plină și unul văzut pe laptop e ca aceea dintre Mozart ascultat la filarmonică si cel ascultat pe CD-playerul din mașină.» CEL MAI MARE EVENIMENT ANUAL: Pe 26 iulie 2009, la Teatrul Național din București/Galeriile ArtExpo, a avut loc cel mai mare eveniment din România dedicat scurtmetrajelor, Noaptea Lungă a Filmelor Scurte. Aproximativ 2000 de cinefili antrenați pentru maratonul de nouă ore au văzut peste 50 de filme scurte valoroase, din toată lumea.

Evenimentul a început cu “scurtmetraje care au marcat o generație”, recomandate de Corneliu Porumboiu, Cristian Mungiu, Tudor Giurgiu, Cristi Puiu și Radu Jude. Actrița Maria Dinulescu și Răzvan Crisan de la Asociatia Oricum au prezentat prima parte a Nopții Lungi. Filmele au fost savurate până în zorii zilei în cele 6 săli de la TNB.

Noaptea Lungă a Filmelor Scurte este un eveniment anual.

PARTENERI:

Pentru a consolida o comunicare strategică a brandului, ShortsUP a stabilit o serie de parteneriate solide cu importante instituții media și de cultură: British Council, Institutul Francez, Alianța Națională a Organizațiilor Studențești din România, Muzeul Național de Artă Contemporană, Muzeul Țăranului Român, etc. ShortsUP a dezvoltat parteneriate și cu câteva dintre cele mai importante festivaluri de film românești: Transilvania International Film Festival, Next, Filmul de Piatra, FilmMinute, Anim’Est.

ORGANIZATORI:

ShortsUP este organizat de Asociația Oricum și Feeder.ro, cu sprijinul Vodafone România.

Oricum este organizația non-profit ce și-a propus să transforme felul în care industriile creative contribuie la dezvoltarea României. Misiunea asociației este aceea de a crea proiecte cu un impact major în rândul tinerilor și cu un grad mare de sustenabilitate.